El festival de manga Mangetsu torna a Sagunt del 4 al 6 de febrer
14 de gener 2022

![](/media/emtobb3m/c1_mini_m1_mangetsu.jpg?width=790&height=591&mode=max)

La VII Edició del Festival Mangetsu torna amb energia després de la parada provocada per la pandèmia l'any 2021. El festival organitzat per la delegació de Joventut i Infància de l'Ajuntament de Sagunt i els grups de participació juvenil del Casal Jove començarà el primer divendres de febrer, dia 4, i com a novetat s'amplia fins al diumenge a la vesprada, 6 de febrer.

[Mangetsu Morvedre Manga Festival](https://www.mangetsu.es/) va nàixer d'una iniciativa dels grups de participació juvenil del Casal Jove i té com a principal objectiu acostar la cultura japonesa a la joventut del municipi i voltants des d'una versió participativa i dinàmica, sent els mateixos adolescents els i les protagonistes de les activitats de l'esdeveniment.

D’esta manera, la programació comptarà amb una gran varietat d'activitats en les quals es podrà participar: concursos de ball, karaoke, dibuix i coneixements d'anime i manga, a més de tallers de cal·ligrafia, cuina, kendo, origami, dibuix manga, a més d'exhibicions de ball, _random_ danse, judo i esgrima.

![](/media/kecbktm0/c2_mangetsu.jpg?width=379&height=283)El regidor delegat de Joventut i Infància, Guillermo Sampedro, ha destacat la col·laboració de la regidoria amb els jóvens del Casal Jove: «**La programació l'hem preparada tant des de la regidoria de Joventut com des dels corresponsals i tota la gent jove que va al Casal Jove. Són ells i elles els qui han decidit la programació**». Sampedro ha ressaltat la programació preparada i l'esforç per a desenvolupar-la: «**Intentarem fer un festival de cultura oriental el més normal possible malgrat la pandèmia. Per a enguany tenim 15 estands de marxandatge diferents, farem quatre concursos, també cinema, exhibicions, i per descomptat zona de videojocs; i després un dels plats forts són els tallers, ja que farem fins a 15 tallers diferents. Confiem que la gent jove i tots els amants de la cultura oriental es divertisquen i s'ho passen en gran**».

Com en edicions anteriors, hi haurà un espai dedicat a videojocs, jocs de taula, _photocall_, estands de venda d'articles relacionats, manga i animació amb personatges famosos. A més, cal destacar que l'organització també té en compte el públic infantil i ha programat una sèrie d'activitats el dissabte al matí en les quals podran participar com, per exemple, tallers de cuina, dibuix, concursos i manualitats.

Entre les activitats, també estan programades les projeccions de les pel·lícules _Fullmetal Alchemist: la estrella sagrada de Milos_ (2011) i _Sonic_ (2020).

Com a novetat, el festival enguany amplia el seu horari al diumenge a la vesprada, 6 de febrer, a l'Auditori Joaquín Rodrigo amb la visita de Pascu y Rodri de ‘Destripando la historia’, que oferiran una xarrada i posterior signatura a les 17 hores. La reserva d'entrades es podrà realitzar en [notikumi](https://www.notikumi.com/). Cal destacar que el cartell d'esta edició ha sigut elaborat per Oleksandra Konovalova, jove Diplomada en la EASD de Castelló

L'esdeveniment és gratuït i les inscripcions als tallers es podran realitzar en el mateix festival, així com als concursos de coneixements i karaoke. Per als concursos de ball i dibuix les inscripcions es realitzaran a través de la web del propi festival: [https://www.mangetsu.es/](https://www.mangetsu.es/)

El festival compta enguany amb importants patrocinadors i col·laboradors com Telepizza, Papelería Bureau Vallée, Cines Yelmo, Restaurante japonés Kyoto, Restaurante japonés Asoko, Papelería y librería Abacus, Kento, Haya Sushi i Carrefour.

El divendres 28 de gener en horari de 21 h a 24 h serà la presentació VIP a escala local d'algunes de les activitats que podran gaudir en el Mangetsu, tallers, concursos, videojocs i animació manga.

Durant el festival es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic.

*   [](http://www.facebook.com/sharer.php?u=https://aytosagunto.es/va/actualitat/el-festival-de-manga-mangetsu-torna-a-sagunt-del-4-al-6-de-febrer/ "Facebook")
*   [](http://twitter.com/share?url=https://aytosagunto.es/va/actualitat/el-festival-de-manga-mangetsu-torna-a-sagunt-del-4-al-6-de-febrer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-de-manga-mangetsu-torna-a-sagunt-del-4-al-6-de-febrer/ "Linked In")
*   [](mailto:?body=https://aytosagunto.es/va/actualitat/el-festival-de-manga-mangetsu-torna-a-sagunt-del-4-al-6-de-febrer/)